|  |
| --- |
| Tvarka ir teisingumas |
| Santrumpa | LDP |
| Pirmininkas | Remigijus Žemaitaitis |
| Įkurta | 2002 m. kovo 2 d. |
| Panaikinta | 2020 m. birželio 6 d. |
| Būstinė | Gedimino pr. 10/ Totorių g. 1 Vilnius, Lietuva Lietuva |
| Narių skaičius | 12 043  |
| Politinė ideologija | Tautinis konservatizmas, 
Švelnus euroskepticizmas, Populizmas |
| Politinė pozicija | Dešinė |
| Europos narystė | ADDE |
| Europos Parlamento grupė | EFDD |
| Partijos spalvos | Geltona ir mėlyna |
| Vietų skaičius Seime | 8 / 141 |
| Vietų skaičius savivaldybių tarybose | 155 / 1526 |
| Atstovų nuo Lietuvos skaičius Europos parlamente | 1 / 11 |
| Svetainė |
| Oficiali svetainė |

**Tvarka ir teisingumas** (iki 2006 m. **Liberalų demokratų partija**, **LDP**) – Lietuvos politinė partija, veikusi 2002–2020 m.

Istorija
--------

LDP Steigiamasis kongresas įvyko 2002 m. kovo 9 d. Akademiniame dramos teatre Vilniuje. 2002 m. birželio 15 d. įvyko reklaminis LDP Šventinis kongresas Kalnų parke Vilniuje. 2002 m. liepos 1 d. – Seimo Nepriklausoma frakcija pakeitė savo pavadinimą ir tapo *Seimo Liberalų Demokratų frakcija*.

Rengiantis Lietuvos Respublikos prezidento ir savivaldybių rinkimams 2002 m. rugpjūčio 3-4 d. ties Varniais prie Lūksto ežero vyko sąskrydis „Mes nugalėsime!", o 2002 m. rugpjūčio 16 d. – rugsėjo 26 d. – LDP žygis-desantas po Lietuvą „Išgirsti kiekvieną". 2002 m. lapkričio 16 d. įvyko iškilminga LDP sueiga Nacionaliniame operos ir baleto teatre Vilniuje.

2002 m. gruodžio 22 d. vykusiuose Prezidento rinkimuose partijos lyderis Rolandas Paksas išėjo į antrąjį rinkimų turą ir jame 2003 m. sausio 5 d. buvo išrinktas Lietuvos Respublikos prezidentu. Savivaldybių tarybų rinkimuose partija laimėjo 115 vietų 44 savivaldybėse.

2003 m. kovo 9 d. Akademiniame Dramos teatre įvyko neeilinis kongresas. Partijos pirmininku išrinktas Valentinas Mazuronis. 2003 m. balandžio 10 d. – gegužės 5 d. vyko LDP akcija referendumui dėl Europos Sąjungos. 2003 m. rugpjūčio 9-10 d. prie Lūksto ežero vyko LDP sąskrydis „Mes vėl nugalėsime!".

2004 m. balandžio 17 d. vykstant Rolando Pakso apkaltos procesui Profsąjungų rūmuose Vilniuje įvyko trečiasis Kongresas. Nuo 2004 m. gegužės 9 d. prasidėjo R. Pakso ir liberaldemokratų susitikimai su gyventojais „Už tiesą ir viltį" rinkimams į Europos Parlamentą ir Seimą. Rinkimuose į Europos Parlamentą gauta viena vieta. 2004 m. liepos 31 d. – rugpjūčio 1 d. vyko trečiasis LDP sąskrydis prie Lūksto ežero. 2004 m. Seimo rinkimuose Rolando Pakso koalicija „Už tvarką ir teisingumą" iškovojo 11 vietų. Liberaldemokratai gavo 4 vietas.

2004 m. sausio 11 d. IV Kongrese Vilniuje viešbutyje „Reval Hotel Lietuva" Rolandas Paksas išrinktas partijos pirmininku. 2005 m. rugpjūčio 13-14 dienomis Varniuose prie Lūksto ežero įvyko 4-asis LDP sąskrydis. Jo metu posėdžiavusi taryba patvirtino Rezoliuciją, LDP himną ir priesaiką.

2006 m. gegužės 13 d. įvykusiame penktajame kongrese partija pakeitė pavadinimą. Už tai, kad Liberalų Demokratų partija vadintųsi Partija „Tvarka ir teisingumas (liberalai demokratai)", balsavo beveik 700 delegatų.

2012 m. pab. partija sudarė koaliciją su Lietuvos socialdemokratų partija ir Darbo partija. 2015 m. vasario 17 d. iš partijos išėjo Valentinas Mazuronis. Prieš tai „Tvarką ir teisingumą" paliko jo sūnus Andrius Mazuronis.

2018 m. rugsėjo 29 d. iš partijos pasitraukė buvęs jos lyderis Rolandas Paksas.

2020 m. birželio pradžioje inicijuotas partijos likvidavimas.

Politika
--------

Pati partija teigė palaikiusi centro kairę, tačiau kai kuri spauda rašė, kad partijos nuostatos linksta į dešinę. „Tvarka ir teisingumas" pasisakė už naujų naudingų dvišalių santykių su Rusija ir Ukraina stiprinimą ir rėmė šių valstybių dalyvavimą bendruose Europos Sąjungos ir NATO projektuose bei programose. Pasisakė už profesionalios kariuomenės stiprinimą.

Europos Parlamento nariai
-------------------------

* Rolandas Pavilionis (2004–2006 m.)
* Eugenijus Maldeikis (2006–2009 m.)
* Rolandas Paksas (2009–2019 m.)
* Juozas Imbrasas (2009–2014 m.)

Rinkimai
--------

* 2004 m. Lietuvos Respublikos Seimo rinkimai: 11 mandatų (iš 141).
* 2004 m. Europos Parlamento rinkimai: 1 mandatas (iš 13).
* 2007 m. Lietuvos savivaldybių tarybų rinkimai: 181 mandatas.
* 2008 m. Lietuvos Respublikos Seimo rinkimai: 15 mandatų (iš 141).
* 2009 m. Europos Parlamento rinkimai: 2 mandatai (iš 12).
* 2011 m. Lietuvos savivaldybių tarybų rinkimai: 155 mandatai.
* 2012 m. Lietuvos Respublikos Seimo rinkimai: 11 mandatų (iš 141).
* 2014 m. Europos Parlamento rinkimai: 2 mandatai (iš 11).
* 2015 m. Lietuvos savivaldybių tarybų rinkimai: 82 mandatai, 2 tiesiogiai išrinkti merai.
* 2016 m. Lietuvos Respublikos Seimo rinkimai: 8 mandatų (iš 141).

Šaltiniai
---------

1. ↑  Krupavicius, Algis (2003 m. gruodžio mėn.). „Lithuania". *European Journal of Political Research*. **42** (7–8): 1010–20. doi:10.1111/j.0304-4130.2003.00128.x.
2. ↑   Archyvuota kopija 2018-10-01 iš Wayback Machine projekto.
3. ↑  Nordsieck, Wolfram, *Lithuania*. Nuoroda tikrinta 1 rugsėjo 2012
4. ↑  Balcere, Ilze (2011), *Comparing Populist Political Parties in the Baltic States and Western Europe*, European Consortium for Political Research, p. 5–6 [neveikianti nuoroda]
5. ↑
6. ↑  15 min.lt straipsnis
7. ↑  Iš „tvarkiečių" pasitraukęs R.Paksas rinkimuose dalyvaus su nauju judėjimu, 15min.lt
8. ↑
9. ↑
10. ↑  „Ideologijų mišrainė. Ar susikurs Lietuvoje dešinioji alternatyva?". Kauno diena. 2006-05-27. Nuoroda tikrinta 2009-04-25.
11. ↑  PILIEČIŲ PASIRINKIMAS 2008: Partijos „Tvarka ir teisingumas" rinkiminių nuostatų analizė Archyvuota kopija 2011-09-23 iš Wayback Machine projekto.

Nuorodos
--------

* Oficiali svetainė Archyvuota kopija 2012-01-04 iš Wayback Machine projekto.